CELEX: 32018D1305
Language: et
Date: 2018-09-26 00:00:00
Title: Komisjoni rakendusotsus (EL) 2018/1305, 26. september 2018, milles käsitletakse teatava deltametriini sisaldava biotsiidipere loa tingimusi, mille kohta Rootsi on edastanud teatise kooskõlas Euroopa Parlamendi ja nõukogu määruse (EL) nr 528/2012 artikliga 36 (teatavaks tehtud numbri C(2018) 5503 all) (EMPs kohaldatav tekst)

28.9.2018   
               
               
                  ET
               
               
                  Euroopa Liidu Teataja
               
               
                  L 244/109
               
            
         KOMISJONI RAKENDUSOTSUS (EL) 2018/1305,
         26. september 2018,
         milles käsitletakse teatava deltametriini sisaldava biotsiidipere loa tingimusi, mille kohta Rootsi on edastanud teatise kooskõlas Euroopa Parlamendi ja nõukogu määruse (EL) nr 528/2012 artikliga 36
         
            
               (teatavaks tehtud numbri C(2018) 5503 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 36 lõiget 3,
         ning arvestades järgmist:
         
                     (1)
                  
                  
                     29. augustil 2013 esitas äriühing Bayer CropScience Deutschland GmbH (edaspidi „taotleja“) Saksamaale (edaspidi „asjaomane liikmesriik“) taotluse insektitsiididena kasutatava, toimeainet deltametriini sisaldava biotsiidipere (edaspidi „vaidlusalune tootepere“) vastastikuseks tunnustamiseks. Taotlused vaidlusaluse tootepere vastastikuseks tunnustamiseks esitati ka mitmele muule liikmesriigile. Rootsi pädev asutus toimis määruse (EL) nr 528/2012 artikli 34 lõikes 1 osutatud taotluse hindamise eest vastutava liikmesriigina (edaspidi „referentliikmesriik“).
                  
               
                     (2)
                  
                  
                     Vastavalt määruse (EL) nr 528/2012 artikli 35 lõikele 2 esitas Saksamaa 23. veebruaril 2017 koordineerimisrühmale vastuväite, märkides, et vaidlusalune tootepere ei vasta nimetatud määruse artikli 19 lõike 1 punktis c sätestatud tingimustele.
                  
               
                     (3)
                  
                  
                     Saksamaa leiab, et referentliikmesriigi poolt määratud ning biotsiidi omaduste kokkuvõtte kavandis määruse (EL) nr 528/2012 artikli 22 lõike 2 punkti e kohaselt esitatud toimeaine kogus vaidlusaluses tooteperes ei ole õige. Saksamaa väidab, et toimeaine lisandite väljajätmine selle aine peamise komponendi kvantitatiivse sisalduse väljendamisel on vastuolus toimeaine määratlusega, mis on sätestatud kõnealuse määruse artikli 3 lõike 1 punktis c; kõnealune määrus osutab omakorda aine määratlusele, mis on sätestatud Euroopa Parlamendi ja nõukogu määruse (EÜ) nr 1907/2006 (2) artikli 3 lõikes 1. Kuna määruse (EÜ) nr 1907/2006 artikli 3 lõikes 1 esitatud määratluse kohaselt on aine looduslik või tootmismenetluse teel saadud keemiline element või selle ühendid koos püsivuse säilitamiseks vajalike ja tootmismenetlusest johtuvate lisanditega, ei tohiks Saksamaa esitatud vastuväite järgi kvantitatiivne sisaldus osutada üksnes toimeaine sisaldusele ilma lisanditeta.
                  
               
                     (4)
                  
                  
                     Koordineerimisrühma sekretariaat palus teistel liikmesriikidel ja taotlejal esitada kirjalikke märkusi selle küsimuse kohta. Märkusi esitasid Austria, Belgia, Norra, Prantsusmaa, referentliikmesriik, asjaomane liikmesriik, Taani, Ungari, Ühendkuningriik ja taotleja. Vastuväiteid arutati 14. märtsil 2017 ja 10. mail 2017 toimunud koordineerimisrühma koosolekutel.
                  
               
                     (5)
                  
                  
                     Kuna koordineerimisrühm kokkuleppele ei jõudnud, edastas referentliikmesriik 18. mail 2017 kooskõlas määruse (EL) nr 528/2012 artikli 36 lõikega 1 lahendamata vastuväited komisjonile. Referentliikmesriik esitas komisjonile üksikasjaliku ülevaate küsimustest, mille osas liikmesriigid ei suutnud kokkulepet saavutada, ning nende lahkarvamuste põhjused. Kõnealuse selgituse koopia edastati asjaomastele liikmesriikidele ja taotlejale.
                  
               
                     (6)
                  
                  
                     Referentliikmesriik, Belgia, Bulgaaria, Horvaatia, Luksemburg, Läti, Norra, Prantsusmaa, Sloveenia, Soome, Šveits, Taani ja Tšehhi Vabariik andsid ajavahemikus 29. juunist 2017 kuni 19. detsembrini 2017 määruse (EL) nr 528/2012 artikli 34 lõike 7 kohaselt loa vaidlusaluse tootepere kasutamiseks.
                  
               
                     (7)
                  
                  
                     Määruse (EL) nr 528/2012 artikli 3 lõike 1 punktis c sätestatud määratluse kohaselt on toimeaine aine, mis avaldab toimet kahjulikele organismidele või nende vastu. Kõnealuse määruse artikli 3 lõike 2 kohaselt kasutatakse mõiste „aine“ puhul määruse (EÜ) nr 1907/2006 artikli 3 lõikes 1 sätestatud määratlust. Kõnealuse määratluse kohaselt hõlmab aine ka püsivuse säilitamiseks vajalikke ja tootmismenetlusest johtuvaid lisandeid. Riskihindamine ja efektiivsuse hindamine, mis tehti deltametriini toimeainena heakskiitmiseks kooskõlas määruse (EL) nr 528/2012 artikliga 4, põhinesid toimeainel koos lisanditega ning heakskiidus endas on sätestatud minimaalne puhtusaste, millele iga kõnealuse toimeaine allikas peab vastama.
                  
               
                     (8)
                  
                  
                     Seega ei tohiks viide toimeaine sisaldusele vaidlusaluses tooteperes olla seotud üksnes toimeaine peamise koostisaine kontsentratsiooniga ilma lisandeid arvestamata.
                  
               
                     (9)
                  
                  
                     30. aprillil 2018 andis komisjon taotlejale võimaluse esitada kirjalikke märkusi kooskõlas määruse (EL) nr 528/2012 artikli 36 lõikega 2. Komisjon võttis taotleja esitatud märkusi arvesse.
                  
               
                     (10)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust kohaldatakse biotsiidipere suhtes, mille identifitseerimisnumber biotsiidiregistris on SE-0017809-0000.
         
         
            Artikkel 2
            Määruse (EL) nr 528/2012 artikli 22 lõike 2 punkti e kohase toimeaine minimaalse ja maksimaalse protsendilise kontsentratsiooni esitamisel artiklis 1 osutatud biotsiidipere puhul käsitletakse toimeainet sellisena, nagu see sai heakskiidu, mis hõlmas nii toimeaine peamist koostisainet kui ka lisaaineid ja lisandeid.
            Lõikes 1 sätestatud tingimuste kohaselt vastab artiklis 1 osutatud biotsiidipere määruse (EL) nr 528/2012 artikli 19 lõike 1 punktis c sätestatud tingimustele.
         
         
            Artikkel 3
            Käesolev otsus on adresseeritud liikmesriikidele.
         
         
            Brüssel, 26. september 2018
            
               
                  Komisjoni nimel
               
               
                  komisjoni liige
               
               Vytenis ANDRIUKAITIS
            
         
         
            (1)  ELT L 167, 27.6.2012, lk 1.
         
            (2)  Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).